b'\n_START_ARTICLE_\nKultakoe\n_START_PARAGRAPH_\nKultakoe on runsaasti kultaa sis\xc3\xa4lt\xc3\xa4v\xc3\xa4n metalliseoksen kultapitoisuuden m\xc3\xa4\xc3\xa4ritt\xc3\xa4miseksi teht\xc3\xa4v\xc3\xa4 toimenpidesarja. Tarkka kultapitoisuus saadaan selville kemiallisella analyysill\xc3\xa4, kun taas kultakoe antaa vain likim\xc3\xa4\xc3\xa4r\xc3\xa4isen arvon. Kultakokeeseen tarvitaan tasaiseksi hiottu piiliuske- tai basalttikappale, jota nimitet\xc3\xa4\xc3\xa4n koetinkiveksi. Tutkittavalla metallikappaleella vedet\xc3\xa4\xc3\xa4n naarmu koetinkiven pintaan ja pitoisuudeltaan tunnetuilla metallikappaleilla raapaistaan viereen toiset naarmut. Viiruja sy\xc3\xb6vytet\xc3\xa4\xc3\xa4n laimealla typpihapolla ja verrataan eri viirujen v\xc3\xa4ri\xc3\xa4 ja liukenemisnopeutta happoon.'